אם תשימו בחדר אחד חובב לינוקס, חלונות ומקינטוש, זה רק עניין של זמן לפני שיהיו מכות, או לפחות אלימות מילולית. בדיוק כמו בספורט, כוכב נולד, מת לרקוד או כל תחום אחר שבו יש יריבים, יש גם את האוהדים שאוהבים להתווכח לגבי מי יותר טוב. אז מי באמת יותר טוב?
אם ציפיתם לקבל תשובה שמערכת אחת טובה יותר מהאחרת, ניאלץ לאכזב אתכם. במציאות כמו שוק מוצרי התוכנה והחומרה, לעיתים רחוקות תמצאו אמת אובייקטיבית אחת, שלא לדבר על כך שמוצר אחד עשוי להוביל על היריבים בתחום מסוים, אך להיות הרבה מאחור בתחומים אחרים. אם עד כמה שנים הוויכוח העיקרי היה לגבי המחיר, כמות התקלות או כמות הפיצ'רים, אז בשנים האחרונות, הנושא המרכזי לוויכוח הוא אספקט האבטחה. עיקר הויכוח הוא לגבי מי היא מערכת ההפעלה המאובטחת ביותר, אך הדבר נוגע גם לגבי דפדפנים, יישומי אינטרנט שונים, שרתים ואפילו התקני חומרה. הבדיחה הידועה שואלת כמה אנשי-מחשבים צריך בשביל להתקין מערכת הפעלה, והתשובה המוכרת אומרת שדרושים ארבעה – אחד בשביל להתקין את המערכת, שניים בשביל להתווכח מה יותר טוב – לינוקס או חלונות, ועוד אחד כדי להפריד ביניהם כאשר הם מתחילים מכות. מרוב הבחינות, העדפת מוצר מסוים היא עניין של טעם וריח, אך כאשר מתסכלים על אספקט ספציפי כגון נושא האבטחה, התמונה מורכבת, אך ברורה יותר. משתמשי לינוקס, יוניקס ומקינטוש (שמערכת ההפעלה שלו מתבססת על גרסה של יוניקס) מספרים מזה שנים שמערכת ההפעלה "שלהם" בטוחה יותר מזו של מיקרוסופט. האם זה באמת נכון? לא בטוח, תרתי משמע. כל מערכת הפעלה מגיעה כשהיא מלאה ב-"חורים", ולכן הסטטוס שלה כבטוחה או לא תלוי מאוד ביכולותיו של המתקין, ובצורת העבודה של המשתמש. איש מחשבים רציני מסוגל להתקין את כל אחת מהמערכות הללו בצורה שהיא בטוחה מאוד ומוגנת היטב מפני עוינים, אך גם ההיפך יכול לקרות. במקביל, משתמש שאינו זהיר עלול לגרום גם למערכת הבטוחה ביותר לנזקים אדירים. משתמשים רבים מתקינים תוכנות בצורה בלתי זהירה, משנים הגדרות חשובות לצרכי נוחות, מפעילים קבצים ללא אבחנה ומשאירים את המחשב בלתי מוגן. במילים אחרות, אם אתם חושבים שכל מי שמשתמש בלינוקס, יוניקס או מקינטוש יכול לישון בשקט, וכל מי שמשתמש בחלונות צריך להסתגר עם מחשבו בחדר אטום, אל תהיו בטוחים.
האם יש תשובה אולטימטיבית לבעיית האבטחה? כפי שיעיד כל מקצוען בתחום, התשובה היא לא. בחירה במערכת זו-או-אחרת, או מוצר זה-או-אחר יכולה לשנות את חוקי המשחק במידה מסוימת, אך בסופו של דבר, התוצאה היא בידי המשתמש, ומנהל המערכת. עבודה זהירה ומודעות גבוהה לסכנות האורבות ברשת מצד המשתמש, ומקצועיות מצד מנהל המערכת הן הדרך הנכונה לקראת ביטחון מירבי, בין אם בחרתם בחלונות, לינוקס, מקינטוש, אינטרנט אקספלורר, פיירפוקס, אופיס, אופן אופיס, אורקל, SQL וכו'.